બાળ કલાકાર તરીકે કારકિર્દીની શરૂઆત તો ઘણી અભિનેત્રીએ કરેલી પરંતુ બાળપણની વિદાય સાથે મોટે ભાગે તેમની કારકિર્દીનો પણ અકાળે અસ્ત થયો. સારિકા, તબસ્સુમ, નાઝ, હની ઈરાની વગેરે થોડાં નામો છે જેમણે બાળ કલાકાર તરીકે હિંદી ફિલ્મોમાં અભિનય પાથરીને જબરદસ્ત પ્રશંસા મેળવેલી. જુવાનીમાં તેમને પ્રતિભાનો કે પ્રારબ્ધનો કોઈનોય સાથ ન મળ્યો. એમાં એક યુગસર્જક અપવાદનું નામ મીનાકુમારી. આજેય મીનકુમારીના નામ માત્રથી તેમના લાખો ચાહકોની આંખમાં ગજબની ચમક આવી જાય છે.